पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. अपराध शाखा पुलिस की गिरफ्त में आने के बाद राजा गौस सच उगलने लगा है। अपना अपराध कबूल करते हुए उसने बताया कि मेडिकल चौक मार्ग पर ऊंटखाना परिसर में उसने ही छात्र रोशन समरित पर गोलियां चलाई थी। दो गोली लगने से रोशन की मेडिकल अस्पताल में मौत हो गई थी। उसने पुलिस को यह भी बताया कि घटना के समय उसकी मोटरसाइकिल पर उसका खास दोस्त सत्येंद्र गुप्ता भी था।
7 जून तक पुलिस रिमांड पर : अपराध शाखा पुलिस के निरीक्षक माधव गिरी ने बताया कि राजा गौस को उत्तरप्रदेश के लखीमपुर से गिरफ्तार कर लाने के बाद उसे अदालत में पेश किया गया। अदालत ने उसे 30 मई से 5 जून तक पुलिस रिमांड पर सौंपा था। राजा गौस पर फिलहाल डकैती की तैयारी का प्रकरण अदालत में विचाराधीन है। यशोधरा नगर थाने में राजा गौस को डकैती की तैयारी करते हुए पकड़ा गया था। जमानत पर रिहा होने के बाद बुधवार का पीसीआर की समयावधि समाप्त होने पर उसे अदालत में पेश किया गया। अदालत ने उसे 7 जून तक पुलिस रिमांड पर भेज दिया है।
चलते वाहन पर की छेडख़ानी : गिरी ने बताया कि पीसीआर के दौरान राजा गौस ने कबूल किया है कि उसने ही मेडिकल चौक रोड पर 17 को शाम करीब 7.30 बजे रोशन समरित पर गोलियां दागी थी। उसने यह भी बताया कि रोशन की प्रेमिका के साथ उसने ही चलते वाहन से छेडख़ानी की थी। उस समय रोशन की प्रेमिका ने उसे दुत्कारते हुए रुकने के लिए बोली और रोशन को इसकी जानकारी दी।
रोशन थोड़ी देर बाद पहुंचा और बहस हुई। राजा गुस्से में आ गया और उस पर गोलियां दागकर फरार हो गया। उसके बाद रात 10 बजे जगनाड़े चौक पर नंदनवन थाने के हवलदार बट्टूलाल पांडे और उसके साथियों पर गोलियां दाग कर फरार हो गया था। उस समय पुलिस ने राजा गौस के एक साथी मोइन अंसारी को गिरफ्तार करने में सफलता पाई। राजा गौस का दोस्त सत्येंद्र गुप्ता अभी भी पुलिस गिरफ्त से बाहर है। मेडिकल चौक पर रोशन की हत्या करने के बाद जगनाडे चौक पर पुलिस गश्तीदल के हवलदार बट्टूलाल पांडे सहित चार जवानों पर राजा गौस, सत्येंद्र गुप्ता और मोइन अंसारी ने गोलियां दागी।
रात भर इन अपराधियों की धरपकड़ मुहिम चलाई गई, लेकिन राजा गौस और उसके खास दोस्त गुप्ता का कुछ पता नहीं चला। दूसरे दिन नंदनवन के थानेदार सुनील जैस्वाल ने खुफिया जानकारी के आधार पर नारा -नारी रोड स्थित ग्रामीण पुलिस मुख्यालय के पास लाल गोदाम परिसर में गौस को पकडऩे का जाल बिछाया। उस दौरान राजा ने स्केटिंग कर रहे कुछ बच्चों को ढाल बनाकर पुलिस दल पर अंधाधुंध गोलियां चलाई। वहां से भी पुलिस को चकमा देकर फरार होने में कामयाब रहा।
उसे पकडऩे के लिए पुलिस रात भर तलाशती रही। उसकी खोजबीन में पुलिस विभाग ने अलग-अलग दल बनाए थे। मगर राजा गौस नागपुर से उत्तर प्रदेश अपने दोस्त के गांव लखीमपुर में जाकर छिप गया। वह नेपाल भागने की तैयारी में था, मगर उससे पहले ही नागपुर अपराध शाखा पुलिस ने उत्तरप्रदेश की एटीएस के साथ मिलकर उसे धर-दबोचा। उसे अपराध शाखा पुलिस ने यशोधरा नगर में डकैती की योजना के आरोप में गिरफ्तार कर अदालत में पेश किया। अदालत ने उसे 30 मई से 5 जून तक पुलिस रिमांड पर भेजा था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn